החזקת סם מסוכן לפי סעיף 7(א)+(ג) סיפא לפקודת הסמים המסוכנים, תשל"ג- 1973.
הפרעה לשיטור בשעת מילוי תפקידו, לפי סעיף 275 לחוק העונשין, תשל"ז - 1977.
העדר מן השירות שלא ברשות, לפי סעיף 94 לחש"ץ, בגין היעדרות בת 75 ימים מיחידתו גדוד תקשוב xxx.
ניתנה והודעה היום, י"ד כסלו תשע"ג, 28/11/2012, בפומבי ובמעמד הצדדים.
הנאשם, טוראי מ.ב. נותן את הדין בגין שני התיקים המיוחסים לו. בתיק דרום 352/12 הורשע בהיעדרות מהשירות למשך 75 ימים. ההיעדרות הסתיימה במעצרו ע"י משטרת ישראל בגין המיוחס לו בתיק דרום 364/12, שם נתפס כשברשותו סם מסוג קנאביס במשקל 0.901 גרם. הנאשם רכש את הסם, השתמש בחלקו בסמוך לכך ונתפס כאמור עם היתר, לא לפני שניסה להימלט מן השוטר שהבחין בו. מלבד השימוש הנזכר בסם, עשה הנאשם שימוש עוד בשתי הזדמנויות נוספות בסם מסוג קנאביס, הכל בנסיבות אזרחיות.
הנאשם גויס לצה"ל בחודש מאי 2011. לחובתו הרשעה קודמת בעבירה של העדר מן השירות שלא ברשות. בכליאתו הקודמת, התרשם מערך גחל"ת מקשיים רגשיים וקשיי הסתגלות ניכרים, בגינם ניתנה המלצה לשבצו ביחידה הקרובה למקום מגוריו, בתנאים מקלים. הנאשם מסייע גם לפרנסת משפחתו.
הצדדים הגיעו להסדר טיעון, המתחשב בעברו המכביד של הנאשם בעבירות ההיעדרות, ומנגד בנסיבות הקלות יחסית של תיק הסמים. מצאנו כי ההסדר סביר, וניתן לכבדו.
60 ימי מאסר לריצוי בפועל, בניכוי ימי מעצרו.
עונש המאסר המותנה בן 60 ימים מת/2, יופעל מחציתו בחופף ומחציתו במצטבר. בסה"כ ירצה הנאשם בתיק זה 90 ימי מאסר בפועל.
75 ימי מאסר על תנאי למשך שנתיים, לבל יעבור עבירה לפי סעיפים 92, 94 או 121 לחש"ץ.